રાજકોટના તબીબ ડો.જયંત મહેતા સાથે સ્વાઈન ફ્લૂ અંગે ચર્ચા કરાતા તેમણે જણાવ્યું હતું કે, છેલ્લા બે વર્ષમાં વાઇરસ વધુ આક્રમક બન્યો છે. પહેલા ફ્લૂના વાઇરસ ફેફસાંમાં જ અસર કરતા હતા જેનાથી શ્વાસની તકલીફ થતી હવે તે ડેવલપ થતા શરીરના કોઇપણ અવયવ પર હુમલો કરવા સક્ષમ છે. બીજી તરફ આ અંગે આરોગ્ય તંત્રમાંથી વિગતો મળી છે કે આ વર્ષથી સરકારે ડેથ રિવ્યૂ કમિટીની રચના કરી છે. સ્વાઈન ફ્લૂની સારવાર દરમિયાન કોઇનું મોત થશે તો તેની જૂની બીમારીઓ, હાલત, ચેપ બધુ ચકાસીને મૃત્યુનું સાચુ કારણ જણાવી સ્વાઈન ફ્લૂનો હાહાકાર ઓછો કરાશે. જો કે સીધી વાત એ થઇ કે મોટાભાગના કેસોને બીજા કારણમાં ખપાવી સ્વાઈન ફ્લૂના આંકમાં ઘટાડો દર્શાવી શકાશે.